**Likumprojekta “Grozījums Publiskas personas mantas atsavināšanas likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums Publiskas personas mantas atsavināšanas likumā” (turpmāk – likumprojekts) paredz, ka Publiskas personas mantas atsavināšanas likuma noteikumi nav piemērojami, ja atsavināma operatīvās darbības nodrošināšanas pasākumu īstenošanai izmantojamā valsts manta, kuras patiesā piederība ir slēpta, nosakot, ka lēmumu par šīs mantas atsavināšanu pieņem operatīvās darbības subjekta vadītājs. Savukārt manta, kuras patiesā piederība netiek slēpta, tiks atsavināta atbilstoši Publiskas personas mantas atsavināšanas likumā noteiktajai vispārīgajai kārtībai. Likumprojekts stāsies spēkā 14 dienas pēc tā izsludināšanas oficiālajā izdevumā “Latvijas Vēstnesis”.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publiskas personas mantas atsavināšanas likuma 2. panta (31) daļā ietvertais tiesiskais regulējums paredz, ka operatīvās darbības nodrošināšanas pasākumu īstenošanā izmantojamās valsts mantas atsavināšana ir saskaņojama ar Ministru kabinetu.Tādējādi operatīvās darbības subjektam, lai atsavinātu jebkuru operatīvās darbības nodrošināšanas pasākumu īstenošanā izmantojamo mantu (gan kustamu mantu, gan nekustamu mantu), ir nepieciešams saņemt Ministru kabineta saskaņojumu. Proti, nepieciešams saņemt Ministru kabineta atļauju mantas atsavināšanai. Ievērojot to, ka saskaņā ar Ministru kabineta iekārtas likumā ietverto tiesisko regulējumu Ministru kabinets ir koleģiāla institūcija, kas jautājumus izskata kārtējā vai ārkārtas sēdē, jautājums par jebkādas operatīvās darbības nodrošināšanas pasākumu īstenošanā izmantojamās mantas atsavināšanu katrā konkrētajā gadījumā ir skatāms Ministru kabineta sēdē. Šāds regulējums Publiskas personas mantas atsavināšanas likumā tika ietverts ar 2009. gada 18. jūnija likumu “Grozījumi Valsts un pašvaldību mantas atsavināšanas likumā”, izpildot Ministru kabineta doto uzdevumu – izstrādāt priekšlikumus par operatīvās darbības subjekta finansēšanas pārskatu konsolidācijas nosacījumu izstrādāšanu un operatīvajai darbībai izmantoto materiālo vērtību realizācijas rezultātā iegūto naudas līdzekļu atspoguļošanu grāmatvedības uzskaites pilnveidošanai un par operatīvās darbības nodrošināšanai paredzēto finanšu līdzekļu izlietošanas kontroles pilnveidi un operatīvajai darbībai izmantojamo materiālo vērtību realizācijas kārtības izstrādi.Papildu grozījumiem Publiskas personas mantas atsavināšanas likumā tika izstrādāti grozījumi arī Operatīvās darbības likumā, paredzot, ka operatīvās darbības finansēšanai saņemtos valsts budžeta līdzekļus uzskaita atbilstoši normatīvajiem aktiem grāmatvedības uzskaites jomā, ievērojot valsts noslēpuma aizsardzības noteikumus. Publiskas personas mantas atsavināšanas likuma 2. panta (31) daļā minētā regulējuma praktiskā piemērošana ir saistīta ar noteiktu administratīvo slogu. Administratīvais slogs ir saistīts ar nepieciešamā dokumentu kopuma sagatavošanu, lai Ministru kabinets varētu pieņemtu attiecīgu lēmumu par atļaujas došanu operatīvās darbības subjektam atsavināt konkrēto mantu (piemēram, informatīvais ziņojums par atsavināmo mantu, tās vērtību, kas sagatavots, ievērojot valsts noslēpuma aizsardzības noteikumus, attiecīgs Ministru kabineta sēdes protokollēmuma projekts, kurā ietverts saskaņojums (atļauja) valsts mantas atsavināšanai). Tāpat norādāms, ka atsevišķos gadījumos, ievērojot atsavināmās mantas vērtību, minētais administratīvais slogs ir nesamērīgs. Turklāt spēkā esošais tiesiskais regulējums rada nesamērīgu administratīvo slogu ne tikai operatīvās darbības subjektam, bet arī citām institūcijām, kuras tiek iesaistītas Ministru kabinetā izskatāmo dokumentu sagatavošanā un apstrādē. Vienlaikus, izvērtējot Publiskas personas mantas atsavināšanas likuma tiesisko regulējumu, ir secināms, ka nav saskatāms pamats īpašu mantas atsavināšanas kārtību noteikt tai operatīvās darbības nodrošināšanas pasākumu īstenošanā izmantojamai valsts mantai, kuras patiesā piederība operatīvās darbības subjektam netiek slēpta. Iekšlietu ministrijas ieskatā gadījumā, ja minētās mantas patiesā piederība operatīvās darbības subjektam nav slēpta un ir atspoguļota arī dažādos reģistros un informācijas sistēmās (piemēram, Transportlīdzekļu un to vadītāju valsts reģistrā), nav saskatāms pamats šīs mantas atsavināšanas procesā piemērot īpašu kārtību. Tādējādi šāda manta būtu atsavināma Publiskas personas mantas atsavināšanas likumā noteiktajā vispārējā kārtībā.Ievērojot minēto, kā arī to, ka saskaņā ar Operatīvās darbības likuma 33. panta otro daļu operatīvās darbības finansēšanai saņemto līdzekļu izlietošanas, uzskaites un iekšējas kontroles kartību nosaka operatīvās darbības subjekta vadītājs, lai nodrošinātu efektīvu operatīvās darbības nodrošināšanas pasākumu īstenošanā izmantojamās valsts mantas atsavināšanas procesu, likumprojekts paredz izdarīt grozījumu Publiskas personas mantas atsavināšanas likumā, izslēdzot nepieciešamību saskaņot mantas atsavināšanu ar Ministru kabinetu, kā arī paredzot, ka lēmumu par operatīvās darbības nodrošināšanas pasākumu īstenošanā izmantojamās valsts mantas, kuras patiesā piederība ir slēpta, atsavināšanu pieņem operatīvās darbības subjekta vadītājs. Savukārt, ja šīs mantas piederība nav slēpta, tā būs atsavināma atbilstoši Publiskās personas mantas atsavināšanas likumā noteiktajai vispārējai kārtībai.Tāpat likumprojekts paredz precizēt Publiskas personas mantas atsavināšanas likuma 2. panta (31) daļu, nosakot, ka pēc mantas atsavināšanas operatīvās darbības subjekta vadītājs nodrošina atsavināšanas rezultātā iegūto līdzekļu ieskaitīšanu valsts budžeta ieņēmumos. Vienlaikus ar likumprojektu tiek precizēta Publiskas personas mantas atsavināšanas likumā lietotā terminoloģija, aizstājot terminu “operatīvās darbības iestāde” ar terminu “operatīvās darbības subjekts”, ievērojot Operatīvās darbības likumā lietoto terminoloģiju. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts policija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Operatīvās darbības subjekti. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Operatīvās darbības subjekti. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Likumprojektu jaunas funkcijas un uzdevumi institūcijām netiek radīti.Likumprojekts institūcijām pieejamos cilvēkresursus neietekmē, kā arī jaunas institūcijas netiks veidotas un esošo institūciju likvidācija vai reorganizācija nav plānota. |
| 3. | Cita informācija | Nav |

Iekšlietu ministre M. Golubeva

Vīza:

Valsts sekretārs D. Trofimovs

13.08.2021 08:13

931

I.Skirusa

67219417, ieva.skirusa@iem.gov.lv